## Odluka o kratkoročnom kreditu za likvidnost

### NN 10/1999 (1.2.1999.), Odluka o kratkoročnom kreditu za likvidnost

# HRVATSKA NARODNA BANKA

Na temelju članka 18. stavka 1. točke 4. i članka 67. stavka 1. točke
10. Zakona o Hrvatskoj narodnoj banci ("Narodne novine" 35/95 - pročišćeni
tekst) Savjet Hrvatske narodne banke, na sjednici održanoj 28. siječnja
1999. godine, donio je

## **ODLUKU**

### **O KRATKOROČNOM KREDITU ZA LIKVIDNOST**

I.

Ovom se Odlukom reguliraju način i uvjeti odobravanja te povrata kratkoročnog
kredita za likvidnost bankama i štedionicama (u daljnjem tekstu: banka).

Banka može kredit iz stavka 1. ove točke koristiti do iznosa i u roku
kojeg na temelju prijedloga Komisije za likvidnost utvrđuje guverner Hrvatske
narodne banke.

II.

Hrvatska narodna banka odobrava kredit iz točke I. ove Odluke bankama
za koje se utvrdi da imaju likvidnosnih poteškoća uz uvjet da su solventne.

III.

Hrvatska narodna banka odobrava banci kredit iz točke I. ove Odluke
temeljem zahtjeva banke kad banka ima poteškoća oko podmirivanja dospjelih
obveza u zemlji i prema inozemstvu ili je te obveze izvršila druga pravna
banka po osnovu garancije.

IV.

Ukoliko banka udovoljava kriterijima iz točke II. i III. ove Odluke,
dužna je prilikom podnošenja zahtjeva za korištenje kredita iz točke I.
ove odluke Hrvatskoj narodnoj banci dostaviti:

a) analizu stanja i uzroka nelikvidnosti;

b) detaljan plan rješavanja nelikvidnosti;

c) plan priljeva i odljeva sredstava za sljedećih 90 dana i

d) popis vrijednosnih papira koji se mogu prenijeti radi sudskog, odnosno
javnobilježničkog osiguranja prijenosom vlasništva i prava.

V.

Kredit iz točke I. ove Odluke, odobrava se uz sudsko, odnosno javnobilježničko
osiguranje prijenosom vlasništva i prava, sukladno odredbama Ovršnog zakona
("Narodne novine" 57/96), i to prijenosom:

a) vrijednosnih papira Hrvatske narodne banke;

b) vrijednosnih papira Ministarstva financija Republike Hrvatske, uključujući
i mjenice;

c) obveznica za koje je Republika Hrvatska zakonom preuzela obvezu da
ih amortizira ili za koje garantira;

d) dužničkih vrijednosnih papira izdavatelja čiji su vlasnički vrijednosni
papiri u prvoj kotaciji "Zagrebačke burze d.d.";

e) utrživih dužničkih vrijednosnih papira izdavatelja sa sjedištem u
zemljama OECD-a.

Vrijednosni papiri koji su sukladno prethodnom stavku preneseni na Hrvatsku
narodnu banku u pravilu moraju imati duži rok dospijeća od roka dospijeća
kredita.

Banka kojoj se odobrava kredit iz točke I. ove Odluke dužna je do datuma
odobravanja kredita poduzeti sve radnje potrebne za prijenos vrijednosnih
papira u smislu stavka 1. ove točke. Korištenje odobrenog kredita može
početi tek po izvršenom prijenosu vrijednosnih papira na Hrvatsku narodnu
banku.

VI.

Vrijednost prenesenih vrijednosnih papira u smislu točke V. ove Odluke
utvrđuje se po tržišnoj, odnosno fer vrijednosti koja predstavlja osnovicu
za određivanje mogućnosti korištenja kredita iz točke I. ove Odluke, kako
slijedi:

- kredit uz prijenos vrijednosnih papira iz točke V. pod a), b) i c)
odobrava se do visine 100% tržišne, odnosno fer vrijednosti navedenih vrijednosnih
papira, umanjene za iznos kamate koju banka plaća za korištenje kredita
iz točke I. ove Odluke;

- kredit uz prijenos vrijednosnih papira iz točke V. pod d) i e) odobrava
se do visine 80% tržišne, odnosno fer vrijednosti navedenih vrijednosnih
papira, umanjene za iznos kamate koju banka plaća za korištenje kredita
iz točke I. ove Odluke.

Fer vrijednost prenesenih vrijednosnih papira u smislu prethodnog stavka
jednaka je njihovoj sadašnjoj vrijednosti na dan odobravanja kredita.

VII.

Odobravanje kredita iz točke I. ove Odluke dio je programa mjera za
poboljšanje stanja u banci koje Hrvatska narodna banka poduzima prema banci
- korisniku kredita, temeljem odredaba Zakona o bankama ("Narodne novine"
161/98).

Ako se u postupku kontrole poslovanja banke iz prethodnog stavka utvrdi
da banka ne udovoljava uvjetima za odobravanje kredita iz ove Odluke niti
postupa po nalozima Hrvatske narodne banke, danih u sklopu programa mjera
iz prethodnog stavka, kredit se smatra dospjelim.

VIII.

Kamata na kredit iz točke I. ove Odluke regulirana je Odlukom o kamatnim
stopama Hrvatske narodne banke.

IX.

Rok na koji se kredit odobrava, način vraćanja kredita, sredstva osiguranja
kredita, te način i razlozi za raskid ugovora regulirat će se ugovorom
o kreditu.

X.

Ova Odluka stupa na snagu danom donošenja.

O.br. 470/99.
Zagreb, 28. siječnja 1999.

Predsjednik Savjeta
Hrvatske narodne banke
guverner
Hrvatske narodne banke
**dr. Marko Škreb,** v. r.

Odluka, NN 10/1999-252